arnastofnun/IGC-2024 huggingface dataset:
Samningur um Alþjóðastofnun um notkun gervitungla í siglingum (INMARSAT) Nefndarálit - þingskjal nr. 1250

126. löggjafarþing 2000–2001.

Þskj. 1250 - 619. mál.

Nefndarálit um till. til þál. um staðfestingu breytinga á samningi um Alþjóðastofnun um notkun gervitungla í siglingum (INMARSAT).

Frá minni hluta utanríkismálanefndar.

Minni hluti utanríkismálanefndar hefur miklar og rökstuddar efasemdir um ágæti þess að einkavæða alþjóðastofnun um notkun gervitungla í siglingum (INMARSAT) sem Íslendingar gerðust aðilar að fyrir um áratug síðan. Ljóst er að Alþingi stendur í þeim efnum frammi fyrir gerðum hlut þar sem fulltrúar Íslands á vettvangi stofnunarinnar beittu ekki aðstöðu sinni þar til að hafa áhrif á málið á þingi aðildarríkjanna 1998 þegar breytingarnar voru samþykktar. Vissulega er til bóta að þrátt fyrir áformaða einkavæðingu rekstrarþátta stofnunarinnar verður haldið eftir stofnun aðildarríkjanna með tiltekin íhlutunarrétt til að gæta hagsmuna alheims- neyðar- og öryggiskerfisins fyrir siglingar sem hin einkavædda stofnun á að reka.

Minni hlutinn er þeirrar skoðunar að ef farið verður út í þessar breytingar eigi í öllu falli að halda eftir hjá ríkinu eignarhlut Íslendinga í fyrirtækinu Inmarsat hf., en ekki skilja hann eftir í Landssímanum hf., sem nú stendur fyrir dyrum að einkavæða. Minni hlutinn getur því ekki stutt málið með vísan til ráðagerða um einkavæðingu Landssímans og þess sem að framan greinir.

Alþingi, 8. maí 2001.

Steingrímur J. Sigfússon.
Breyting á XI. viðauka við EES-samninginn (fjarskiptaþjónusta) Þingsályktun - þingskjal nr. 1283

126. löggjafarþing 2000–2001.

Nr. 14/126.

Þskj. 1483 - 638. mál.

Þingsályktun um staðfestingu ákvörðunar sameiginlegu EES-nefndarinnar nr. 108/2000, um breytingu á XI. viðauka (Fjarskiptaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 108/2000 frá 30. nóvember 2000, um breytingu á XI. viðauka (Fjarskiptaþjónusta) við EES-samninginn frá 2. maí 1992, og fella inn í samninginn ákvarðanir framkvæmdastjórnarinnar 2000/518/EB frá 26. júlí 2000 sem byggð er á tilskipun Evrópuþingsins og ráðsins 95/46/EB og fjallar um fullnægjandi vernd persónuupplýsinga í Sviss, 2000/519/EB frá 26. júlí 2000 sem byggð er á tilskipun Evrópuþingsins og ráðsins 95/46/EB og fjallar um fullnægjandi vernd persónuupplýsinga í Ungverjalandi og 2000/520/EB frá 26. júlí 2000 sem byggð er á tilskipun Evrópuþingsins og ráðsins 95/46/EB og fjallar um fullnægjandi vernd samkvæmt þeim meginreglum um örugga höfn fyrir friðhelgi einkalífsins og þeim algengu spurningum og svörum um það efni sem viðskiptaráðuneyti Bandaríkjanna hefur gefið út.

Samþykkt á Alþingi 11. maí 2001.
Breyting á XI. viðauka við EES-samninginn (fjarskiptaþjónusta) Þingsályktun - þingskjal nr. 1284

126. löggjafarþing 2000–2001.

Nr. 15/126.

Þskj. 1284 - 642. mál.

Þingsályktun um staðfestingu ákvörðunar sameiginlegu EES-nefndarinnar nr. 47/2001, um breytingu á XI. viðauka (Fjarskiptaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 47/2001 frá 30. mars 2001, um breytingu á XI. viðauka (Fjarskiptaþjónusta) við EES-samninginn frá 2. maí 1992, og fella inn í samninginn reglugerð Evrópuþingsins og ráðsins (EB) nr. 2887/2000 frá 18. desember 2000, um opinn aðgang að heimtaugum.

Samþykkt á Alþingi 11. maí 2001.
Breyting á XI. viðauka við EES-samninginn (fjarskiptaþjónusta) Þingsályktun - þingskjal nr. 1285

126. löggjafarþing 2000–2001.

Nr. 16/126.

Þskj. 1285 - 643. mál.

Þingsályktun um staðfestingu ákvörðunar sameiginlegu EES-nefndarinnar nr. 48/2001, um breytingu á XI. viðauka (Fjarskiptaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 48/2001 frá 30. mars 2001, um breytingu á XI. viðauka (Fjarskiptaþjónusta) við EES-samninginn frá 2. maí 1992, og fella inn í samninginn ákvörðun framkvæmdastjórnarinnar 2000/709/EB frá 6. nóvember 2000, um lágmarksviðmiðanir sem aðildarríkin skulu taka tillit til þegar þau tilnefna aðila í samræmi við 4. mgr. 3. gr. tilskipunar 1999/93/EB um ramma bandalagsins varðandi rafrænar undirskriftir.

Samþykkt á Alþingi 11. maí 2001.
Samningur um gagnkvæma réttaraðstoð í sakamálum milli aðildarríkja Evrópusambandsins Þingsályktun - þingskjal nr. 1286

126. löggjafarþing 2000–2001.

Nr. 17/126.

Þskj. 1286 - 644. mál.

Þingsályktun um samþykkt ákvörðunar ráðherraráðs Evrópusambandsins um að koma á, í samræmi við 34. gr. sáttmálans um Evrópusambandið, samningi um gagnkvæma réttaraðstoð í sakamálum milli aðildarríkja Evrópusambandsins.

Alþingi ályktar að heimila ríkisstjórninni að tilkynna fyrir Íslands hönd samþykki á ákvörðun ráðherraráðs Evrópusambandsins um að koma á, í samræmi við 34. gr. sáttmálans um Evrópusambandið, samningi um gagnkvæma réttaraðstoð í sakamálum milli aðildarríkja Evrópusambandsins að því leyti sem ákvæði hans byggjast á Schengen-samningnum.

Samþykkt á Alþingi 11. maí 2001.
Samningur milli Íslands og Færeyja um fiskveiðar innan íslenskrar og færeyskrar lögsögu 2001 Þingsályktun - þingskjal nr. 1287

126. löggjafarþing 2000–2001.

Nr. 18/126.

Þskj. 1287 - 657. mál.

Þingsályktun um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2001.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um fiskveiðar innan íslenskrar og færeyskrar lögsögu á árinu 2001 sem gengið var frá með orðsendingaskiptum í Reykjavík og Þórshöfn 12. febrúar og 2. mars 2001.

Samþykkt á Alþingi 11. maí 2001.
Genfarsamningur um skráningu hönnunar á sviði iðnaðar Þingsályktun - þingskjal nr. 1288

126. löggjafarþing 2000–2001.

Nr. 19/126.

Þskj. 1288 - 658. mál.

Þingsályktun um aðild að Genfarsamningi um breytingu á Haagsamningnum um alþjóðlega skráningu hönnunar á sviði iðnaðar.

Alþingi ályktar að heimila að Ísland gerist aðili að Genfarsamningi um breytingu á Haagsamningnum um alþjóðlega skráningu hönnunar á sviði iðnaðar sem gerður var í Genf 2. júlí 1999.

Samþykkt á Alþingi 11. maí 2001.
Breyting á IX. viðauka við EES-samninginn (fjármálaþjónusta) Þingsályktun - þingskjal nr. 1289

126. löggjafarþing 2000–2001.

Nr. 20/126.

Þskj. 1289 - 639. mál.

Þingsályktun um staðfestingu ákvörðunar sameiginlegu EES-nefndarinnar nr. 4/2001, um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 4/2001 frá 31. janúar 2001, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2000/26/EB frá 16. maí 2000, um samræmingu á lögum aðildarríkjanna um ábyrgðartryggingu vegna notkunar vélknúinna ökutækja og um breytingar á tilskipunum ráðsins 73/239/EBE og 88/357/EBE (Fjórða tilskipun um ökutækjatryggingar).

Samþykkt á Alþingi 11. maí 2001.
Breytingar á IX. viðauka við EES-samninginn (fjármálaþjónusta) Þingsályktun - þingskjal nr. 1290

126. löggjafarþing 2000–2001.

Nr. 21/126.

Þskj. 1290 - 640. mál.

Þingsályktun um staðfestingu ákvörðunar sameiginlegu EES-nefndarinnar nr. 44/2001, um breytingar á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 44/2001 frá 30. mars 2001, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2000/28/EB frá 18. september 2000, um breytingu á tilskipun 2000/12/EB um stofnun og rekstur lánastofnana.

Samþykkt á Alþingi 11. maí 2001.
Breyting á IX. viðauka við EES-samninginn (fjármálaþjónusta) Þingsályktun - þingskjal nr. 1291

126. löggjafarþing 2000–2001.

Nr. 22/126.

Þskj. 1291 - 641. mál.

Þingsályktun um staðfestingu ákvörðunar sameiginlegu EES-nefndarinnar nr. 45/2001, um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 45/2001 frá 30. mars 2001, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2000/46/EB frá 18. september 2000, um stofnun og rekstur rafeyrisstofnana og eftirlit með þeim.

Samþykkt á Alþingi 11. maí 2001.
Samningar um veiðar úr norsk-íslenska síldarstofninum 2001 Þingsályktun - þingskjal nr. 1292

126. löggjafarþing 2000–2001.

Nr. 23/126.

Þskj. 1292 - 656. mál.

Þingsályktun um staðfestingu samninga um veiðar úr norsk-íslenska síldarstofninum á árinu 2001.

Alþingi ályktar að heimila ríkisstjórninni að staðfesta fyrir Íslands hönd eftirtalda samninga um veiðar úr norsk-íslenska síldarstofninum á árinu 2001 sem gerðir voru í Skagen 18. október 2000:

1. Sameiginlega bókun um niðurstöður fiskveiðiviðræðna um stjórnun veiða úr norsk- íslenska síldarstofninum í Norðaustur-Atlantshafi á árinu 2001.

2. Bókun um sérstakar verndunarráðstafanir með tilliti til stjórnunar veiða úr norsk- íslenska síldarstofninum á árinu 2001.

3. Samning milli Íslands og Færeyja um stjórn veiða úr norsk-íslenska síldarstofninum á árinu 2001.

4. Samkomulag milli Íslands og Noregs um veiðiheimildir innan efnahagslögsögu Íslands, efnahagslögsögu Noregs og fiskveiðilögsögu Jan Mayen á árinu 2001.

5. Samkomulag milli Íslands og Rússneska sambandsríkisins um veiðiheimildir innan efnahagslögsögu Íslands á árinu 2001.

Samþykkt á Alþingi 11. maí 2001.
Heildarstefnumótun í málefnum barna og unglinga Þingsályktun - þingskjal nr. 1294

126. löggjafarþing 2000–2001.

Nr. 24/126.

Þskj. 1294 - 19. mál.

Þingsályktun um heildarstefnumótun í málefnum barna og unglinga.

Alþingi ályktar að fela ríkisstjórninni að undirbúa heildstæða og samræmda opinbera stefnu í málefnum barna og unglinga. Markmið stefnumótunar verði að tryggja hag og velferð barna og unglinga á öllum sviðum þjóðlífsins og búa þeim sem best og jöfnust skilyrði til uppvaxtar og þroska. Í því skyni verði skipuð nefnd með aðild forsætisráðuneytis, félagsmálaráðuneytis, heilbrigðis- og tryggingamálaráðuneytis, dómsmálaráðuneytis, menntamálaráðuneytis, umhverfisráðuneytis og Sambands íslenskra sveitarfélaga.

Á grundvelli stefnumótunar framangreindra aðila verði gerð fimm ára framkvæmdaáætlun í samráði við opinberar stofnanir og félagasamtök sem vinna að málefnum barna og unglinga, þ.m.t. félagasamtök unglinga.

Framkvæmdaáætlunin verði lögð fyrir Alþingi til staðfestingar eigi síðar en á haustþingi árið 2002.

Samþykkt á Alþingi 11. maí 2001.
Sjóvarnaáætlun 2001–2004 Breytingartillaga - þingskjal nr. 1308

126. löggjafarþing 2000–2001.

Þskj. 1308 - 319. mál.

Breytingartillaga við till. til þál. um sjóvarnaáætlun 2001–2004.

Frá samgöngunefnd.

Tillögugreinin orðist svo:

Alþingi ályktar, skv. 4. gr. laga um sjóvarnir, nr. 28/1997, að árin 2001–2004 skuli framkvæmdum við sjóvarnir hagað samkvæmt eftirfarandi sjóvarnaáætlun.

Tafla 1. Áætlaðar fjárveitingar ríkissjóðs, í millj. kr.

Tafla 2. Sundurliðun framkvæmda í einstökum sveitarfélögum.

Heildarframkvæmdakostnaður.

Skýringar: Áætlanatölur byggjast á útreikningum Siglingastofnunar á heildarkostnaði. Í aftasta dálki er þátttökuhlutfall ríkissjóðs. Verðlag miðast við meðalbyggingarvísitölu árið 2000 (3,3% hækkun frá meðalvísitölu 1999, úr 236 í 244 stig).
Hafnaáætlun 2001–2004 Breytingartillaga - þingskjal nr. 1309

126. löggjafarþing 2000–2001.

Þskj. 1309 - 327. mál.

Breytingartillaga við till. til þál. um hafnaáætlun 2001–2004.

Frá samgöngunefnd.

Tillögugreinin orðist svo:

Alþingi ályktar skv. 24. gr. hafnalaga, nr. 23/1994, að árin 2001–2004 skuli framkvæmdum í hafnamálum hagað samkvæmt eftirfarandi hafnaáætlun.

I. Áætlaðar fjárveitingar ríkissjóðs.

a) Til hafnaframkvæmda samkvæmt hafnalögum.

Upphæðir í millj. kr. Tölur í svigum tákna að til er ónotuð fjárveiting.

b) Önnur hafnamannvirki.

II. Sundurliðun framkvæmda í einstökum höfnum.

Skýringar við töflu: Frumáætlun Siglingastofnunar um heildarkostnað við framkvæmdir. Í aftasta dálki þátttökuhlutfall ríkissjóðs.

Verðlag miðast við áætlað meðaltal ársins 2001 (byggingarvísitala 254 stig). Upphæðir í millj. kr.
Heilbrigðisáætlun til ársins 2010 Breytingartillaga - þingskjal nr. 1320

126. löggjafarþing 2000–2001.

Þskj. 1320 - 276. mál.

Breytingartillögur við till. til þál. um heilbrigðisáætlun til ársins 2010.

Frá heilbrigðis- og trygginganefnd.

1. Við forgangsverkefni 1. Á eftir orðunum „5,0 lítrar“ komi: á ári.

2. Við markmið 4. 4. tölul. orðist svo: Ótímabærum þungunum meðal stúlkna 19 ára og yngri fækki um 50%.

3. Við markmið 8. Á eftir orðinu „stoðkerfisvandamála“ í 3. tölul. komi: gigtarsjúkdóma.

4. Við markmið 12. Á eftir orðinu „alkóhóli“ í 2. tölul. komi: á ári.
Könnun á áhrifum fiskmarkaða Nefndarálit - þingskjal nr. 1321

126. löggjafarþing 2000–2001.

Þskj. 1321 - 243. mál.

Nefndarálit um till. til þál. um könnun á áhrifum fiskmarkaða.

Frá sjávarútvegsnefnd.

Nefndin hefur fjallað um málið og bárust umsagnir frá Farmanna- og fiskimannasambandi Íslands, Samtökum uppboðsmarkaða, Landssambandi smábátaeigenda, Þjóðhagsstofnun, Verslunarráði, Samtökum fiskvinnslustöðva, Fiskistofu, Samtökum fiskvinnslu án útgerðar, Hafrannsóknastofnuninni, Byggðastofnun, Vélstjórafélagi Íslands og Starfsgreinasambandi Íslands.

Nefndin bendir á að á fiskmörkuðum eru nú árlega seld um 90–100 þúsund tonn af bolfiski fyrir um 10 milljarða kr. Telur nefndin að fiskmarkaðir séu mikilvægir fyrir þróun sjávarútvegs á Íslandi og því mikilvægt að gerð sé vönduð úttekt á helstu álitamálum sem fram hafa komið í umfjöllun um fiskmarkaði og mikilvægi þeirra, til að mynda brottkasti, verðmyndun sjávarafla, tekjum útgerða og sjómanna, sérhæfingu í fiskvinnslu, nýtingu áður vannýttra fisktegunda, aðgengi fiskvinnslunnar að hráefni, erlendum mörkuðum fyrir sjávarafla og sjávarafurðir, flutningi á afla innan lands og byggðaþróun.

Árni R. Árnason var fjarverandi við afgreiðslu málsins.

Árni Steinar Jóhannsson sat fundi nefndarinnar sem áheyrnarfulltrúi og er samþykkur áliti þessu.

Nefndin leggur til að tillagan verði samþykkt óbreytt.

Alþingi, 8. maí 2001.

Einar K. Guðfinnsson,

form., frsm.

Jóhann Ársælsson.

Kristinn H. Gunnarsson.

Svanfríður Jónasdóttir.

Guðmundur Hallvarðsson.

Guðjón A. Kristjánsson.

Vilhjálmur Egilsson.

Hjálmar Árnason.
Textun íslensks sjónvarpsefnis Nefndarálit - þingskjal nr. 1329

126. löggjafarþing 2000–2001.

Þskj. 1329 - 332. mál.

Nefndarálit um till. til þál. um textun íslensks sjónvarpsefnis.

Frá menntamálanefnd.

Nefndin hefur fjallað um málið. Tillaga þessi til þingsályktunar var áður flutt á 122. og 125. löggjafarþingi en náði ekki fram að ganga. Studdist nefndin við umsagnir sem bárust um málið á 122. löggjafarþingi.

Samkvæmt tillögunni ályktar Alþingi að fela menntamálaráðherra að beita sér fyrir því að íslenskt sjónvarpsefni verði textað eftir því sem við verður komið til hagsbóta fyrir heyrnardauft fólk sem við núverandi aðstæður á erfitt með að fylgjast með íslensku efni í sjónvarpi.

Nefndin leggur til að tillagan verði samþykkt með eftirfarandi

BREYTINGU:

Tillögugreinin hljóði svo:

Alþingi ályktar að fela menntamálaráðherra að stuðla að því að íslenskt sjónvarpsefni verði textað eftir því sem við verður komið til hagsbóta fyrir heyrnardauft fólk sem við núverandi aðstæður á erfitt með að fylgjast með íslensku efni í sjónvarpi.

Alþingi, 9. maí 2001.

Sigríður A. Þórðardóttir,

form., frsm.

Sigríður Jóhannesdóttir.

Tómas Ingi Olrich.

Ólafur Örn Haraldsson.

Einar Már Sigurðarson.

Einar Oddur Kristjánsson.

Kolbrún Halldórsdóttir.

Þorgerður K. Gunnarsdóttir.

Hjálmar Árnason.
Endurskoðun viðskiptabanns á Írak Nefndarálit - þingskjal nr. 1335

126. löggjafarþing 2000–2001.

Þskj. 1335 - 7. mál.

Nefndarálit um till. til þál. um endurskoðun viðskiptabanns á Írak.

Frá utanríkismálanefnd.

Nefndin hefur fjallað um málið og fengið á sinn fund Halldór Ásgrímsson utanríkisráðherra og Stefán Skjaldarson, Hauk Ólafsson og Hjálmar W. Hannesson frá utanríkisráðuneyti. Þá hefur nefndinni borist fjöldi skýrslna og gagna um málið frá utanríkisráðuneyti og frá 1. flutningsmanni tillögunnar, Steingrími J. Sigfússyni.

Umræða hefur farið vaxandi um að endurskoða beri framkvæmd viðskiptabanns á Írak. Kemur þar margt til. Aðstæður almennings í landinu eru mjög bágar. Þótt heldur hafi horft til hins betra samkvæmt skýrslu aðalritara Sameinuðu þjóðanna frá í mars sl. á það aðeins við um hluta landsins. Ástandið stendur í stað eða fer versnandi annars staðar. Á sama tíma er upplýst að stjórnvöld í Írak láta verulega fjármuni liggja óhreyfða sem fengist hafa innan ramma verkefnis Sameinuðu þjóðanna „olía fyrir matvæli“ og ætlaðir eru til kaupa á mat og lyfjum. Ljóst er einnig að stjórnvöldum í Írak hefur tekist með margvíslegum hætti að veikja þetta verkefni og jafnvel draga sér fé í tengslum við það.

Þau þjóðarbrot sem orðið hafa verst fyrir barðinu á harðstjórn Saddams Husseins, shía- múslimar í Suður-Írak og Kúrdar í Norður-Írak, hafa af því þungar áhyggjur að verði viðskiptabanninu aflétt muni ofsóknir Íraksstjórnar á hendur þeim magnast. Eftir að eftirlitsmenn Sameinuðu þjóðanna urðu að hverfa frá Írak 1998 er ekkert fylgst með því á vegum samtakanna hvort eða hvernig yfirvöld í Írak virða samþykktir þeirra.

Endurskoðun framkvæmdar viðskiptabanns á Írak er því vandasamt verk. Hún hlýtur að beinast að því að leita leiða til þess að beina aðgerðunum enn frekar að því að koma í veg fyrir að ógnarstjórn Saddams Husseins komi sér upp gereyðingarvopnum og ógni öryggi heimshlutans.

Nefndin leggur því til að tillagan verði samþykkt með svohljóðandi

BREYTINGU:

Tillögugreinin orðist svo:

Alþingi ályktar að styðja frumkvæði Norðmanna á vettvangi öryggisráðs Sameinuðu þjóðanna um að framkvæmd viðskiptabanns á Írak verði tekin til endurskoðunar með það fyrir augum að aðgerðir Sameinuðu þjóðanna beinist enn frekar að því að hindra að harðstjórn Saddams Husseins komi sér upp gereyðingarvopnum og ógni öryggi á svæðinu.

Alþingi fagnar stuðningi ríkisstjórnar Íslands við frumkvæði Norðmanna og hvetur hana til að stuðla að áframhaldandi framgangi málsins á alþjóðavettvangi.

Einar K. Guðfinnsson var fjarverandi við afgreiðslu málsins.

Alþingi, 15. maí 2001.

Tómas Ingi Olrich,

form., frsm.

Magnús Stefánsson.

Árni R. Árnason.

Lára Margrét Ragnarsdóttir.

Jónína Bjartmarz.

Steingrímur J. Sigfússon.

Rannveig Guðmundsdóttir.

Jóhann Ársælsson.
Sjóvarnaáætlun 2001–2004 Nefndarálit - þingskjal nr. 1342

126. löggjafarþing 2000–2001.

Þskj. 1342 - 319. mál.

Nefndarálit um till. til þál. um sjóvarnaáætlun 2001–2004.

Frá samgöngunefnd.

Nefndin hefur fjallað um málið og fengið á sinn fund Hermann Guðjónsson, Kristján Helgason og Gísla Viggósson frá Siglingastofnun Íslands. Þá bárust nefndinni umsagnir frá Seltjarnarneskaupstað, Veðurstofu Íslands, Almannavörunum ríkisins, Reykjanesbæ, Akraneskaupstað, Grindavíkurkaupstað, Vegagerðinni, Ísafjarðarbæ, Hafnasambandi sveitarfélaga, Vatnsleysustrandarhreppi, Snæfellsbæ, Sveitarfélaginu Árborg, Samtökum sveitarfélaga í Norðurlandskjördæmi vestra, Skipulagsstofnun, Sambandi íslenskra sveitarfélaga, Sandgerðisbæ, Samtökum sveitarfélaga á höfuðborgarsvæðinu, Landhelgisgæslu Íslands, Sambandi sveitarfélaga á Suðurnesjum, Dalvíkurbyggð, Náttúruvernd ríkisins og Eyþingi – Sambandi sveitarfélaga í Eyjafirði og Þingeyjarsýslum.

Samkvæmt 4. gr. laga um sjóvarnir, sem gengu í gildi 1. janúar 1998, skal samgönguráðherra leggja fyrir Alþingi sjóvarnaáætlun til fjögurra ára. Sú sjóvarnaáætlun sem hér er umfjöllunar er sú fyrsta sinnar tegundar sem lögð er fyrir þingið í formi þingsályktunartillögu.

Áætlunin er í meginatriðum byggð á mati á sjóvörnum hjá þeim sveitarfélögum sem sendu inn erindi en einnig er stuðst við yfirlitsskýrslu um sjóvarnir sem var fyrst birt 1995, en var endurskoðuð 1998 og aftur nú í ár.

Við gerð áætlunarinnar hefur verkefnum verið raðað í forgangsröð og tiltekna forgangsflokka og er til nánari upplýsinga um framangreinda flokkun og forgangsröðun, svo og vinnureglur við úthlutun til verkefna, vísað í athugasemdir með tillögunni.

Nefndin leggur til að tillagan verði samþykkt með breytingum sem gerð er tillaga um í sérstöku þingskjali. Breytingarnar eru eftirfarandi:

1. Lagt er til að við liðinn Austurland, Fjarðarbyggð bætist nýtt verkefni sem beri yfirskriftina „Eskifjörður, við Mjóeyri“. Til er ónotuð 1,5 millj. kr. ónotuð fjárveiting í þessa framkvæmd.

2. Lagt er til að við liðinn Suðurland, Vestmannaeyjabær bætist nýtt verkefni „Vestmannaeyjabær – Sjóvörn við Eiðið“. Gert er ráð fyrir að óskipt fjárveiting lækki á móti.

3. Lagt er til að þær framkvæmdir sem áætlaðar voru á árunum 2003 og 2004 í Grindavíkurkaupstað verði fluttar fram til ársins 2002 þar sem ljóst er að hagkvæmt er að vinna þessi verk samhliða byggingu brimvarnargarðanna samkvæmt hafnaáætlun. Fjárveitingar eru óbreyttar.

4. Lagt er til að við liðinn Reykjanes, Gerðahreppur bætist við nýr undirliður „Hólmsvöllur í Leiru, lokauppgjör vegna fyrri ára“. Um er að ræða 2,8 millj. kr. fjárveitingu samkvæmt fjárlögum 2001.

5. Lagt er til að við liðinn Reykjanes, Hafnafjörður bætist nýtt verkefni „Hvaleyri, undirbúningur/mat á umhverfisáhrifum“, árið 2001. Til er ónotuð 0,5 millj. kr. fjárveiting í þetta verkefni.

Alþingi, 11. maí 2001.

Árni Johnsen,

form., frsm.

Hjálmar Árnason.

Arnbjörg Sveinsdóttir.

Guðmundur Hallvarðsson.

Þorgerður K. Gunnarsdóttir.

Magnús Stefánsson.

Lúðvík Bergvinsson,

með fyrirvara.

Kristján L. Möller,

með fyrirvara.

Jón Bjarnason,

með fyrirvara.